สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 2 มิ.ย.58
2 มิ.ย. 2558

– เงินเยนอยู่ที่ระดับ 124.72/74 เยน/ดอลลาร์ จากช่วงเช้าที่ระดับ 124.85 เยน/ดอลลาร์
– เงินยูโรอยู่ที่ระดับ 1.0992/0994 ดอลลาร์/ยูโร จากช่วงเช้าที่ระดับ 1.0923 ดอลลาร์/ยูโร
– ดัชนี SET ปิดวันนี้ที่ระดับ 1,476.87 จุด ลดลง 19.18 จุด, -1.28% มูลค่าการซื้อขาย 37,997.71 ล้านบาท
– สรุปปริมาณการซื้อขายรายกลุ่ม ต่างชาติขายสุทธิ 1,705.88 ล้านบาท (SET+MAI)
 
– กระทรวงพาณิชย์ เผยดัชนีราคาผู้บริโภคทั่วไปของประเทศ (CPI) เดือน พ.ค.58 อยู่ที่ 106.53 หดตัว 1.27% เมื่อเทียบกับ พ.ค.57 จากที่ตลาดคาดหดตัว 1.1% ส่งผลให้ CPI 5 เดือนแรก (ม.ค.-พ.ค.58) หดตัว 0.77% ส่วนดัชนีราคาผู้บริโภคพื้นฐาน (Core CPI) เดือน พ.ค.58 อยู่ที่ 105.76 เพิ่มขึ้น 0.94% จาก พ.ค.57
– ศูนย์วิจัยกสิกรไทย ประเมินว่า อัตราเงินเฟ้อทั่วไปในปี 2558 อาจมีค่าเฉลี่ยที่ต่ำกว่าตัวเลขคาดการณ์สำหรับกรณีพื้นฐานที่ร้อยละ 0.5 โดยอัตราเงินเฟ้อทั่วไปอาจเคลื่อนลงเข้าใกล้กรอบล่างของช่วงคาดการณ์ร้อยละ 0.0-1.0 โดยประเมินว่า มีความเสี่ยงมากขึ้นที่ภาวะเงินเฟ้อติดลบของไทยจะลากยาวเข้าสู่ช่วงไตรมาสที่ 3/2558
– สำนักงานบริหารหนี้สาธารณะขอรายงานผลการจัดอันดับความน่าเชื่อถือของประเทศไทย โดยบริษัท Moody’s Investors Service (Moody’s) ว่า เมื่อวันที่ 28 พฤษภาคม 2558 บริษัท Moody’s ได้ยืนยันอันดับความน่าเชื่อถือของพันธบัตรรัฐบาลไทยสกุลเงินต่างประเทศและสกุลเงินบาทที่ระดับ Baa1 โดยมีมุมมองความน่าเชื่อถือที่มีเสถียรภาพ (Stable outlook) ขณะเดียวกัน ได้ยืนยันเพดานความน่าเชื่อถือของตราสารหนี้สกุลเงินต่างประเทศระยะยาวที่ A2 และสกุลเงินบาทที่ A1 พร้อมทั้งยืนยันเพดานเงินฝากธนาคารสกุลเงินต่างประเทศระยะยาวที่ Baa1 และสกุลเงินบาทที่ A1
– นายเมธี สภาพงษ์ ผู้ช่วยผู้ว่าการสายนโยบายการเงิน ธนาคารแห่งประเทศไทย (ธปท.) เผยการพิจารณาอัตราดอกเบี้ยนโยบายของคณะกรรมการนโบบายการเงิน (กนง.) จากนี้จะให้น้ำหนักกับผลของอัตราแลกเปลี่ยนเพิ่มขึ้นด้วย โดยที่ผ่านมาการลดดอกเบี้ยนโยบาย 2 ครั้งส่งผลค่อนข้างดีต่อค่าเงินบาท ซึ่งมีส่วนสำคัญต่อภาคการส่งออก เพราะค่าเงินที่อ่อนลงจะเป็นประโยชน์โดยตรงต่อรายรับในรูปเงินบาทของผู้ส่งออกให้เพิ่มขึ้น และช่วยสินค้าส่งออกบางกลุ่มที่เน้นการแข่งขันด้านราคา แต่ในระยะยาวต้องเร่งแก้ไขปัญหาเชิงโครงสร้างเพื่อเพิ่มขีดความสามารถในการแข่งขัน
– นายฮารุฮิโกะ คูโรดะ ผู้ว่าการธนาคารกลางญี่ปุ่น (ฺBOJ) เปิดเผยวภายหลังการประชุมร่วมกับนายกรัฐมนตรีชินโซ อาเบะว่า อัตราแลกเปลี่ยนควรจะมีการเคลื่อนไหวที่ “สะท้อนปัจจัยพื้นฐานทางเศรษฐกิจ” แต่นายคูโรดะปฏิเสธที่จะแสดงความคิดเห็นเกี่ยวกับเงินเยนที่อ่อนค่าลงเมื่อเร็วๆนี้
– ธนาคารกลางออสเตรเลียมีมติคงอัตราดอกเบี้ยไว้ที่ 2% ในการประชุมวันนี้ ซึ่งสอดคล้องกับคาดการณ์ เนื่องธนาคารกลางต้องการที่จะพิจารณาผลพวงที่เกิดขึ้นจากการปรับลดอัตราดอกเบี้ยลง 2 ครั้งในช่วงครึ่งปีแรกต่อไปอีก นอกจากนี้ ธนาคารกลางยังพิจารณาถึงดอลลาร์ออสเตรเลียที่อ่อนค่าลงจนช่วยคลายแรงกดดันในเรื่องความสามารถในการแข่งขันของบริษัมเอกชน
– ธนาคารกลางอินเดียมีมติลดดอกเบี้ยลง 0.25% สู่ระดับ 7.25% จากเดิมที่ 7.50% ในการประชุมวันนี้
– สมาคมแลกเปลี่ยนทองคำและเงินของจีน เผยราคาทองคำที่ตลาดฮ่องกงขยับลง 2 ดอลลาร์ฮ่องกง ปิดที่ระดับ 10,998 ดอลลาร์ฮ่องกง/ตำลึงในวันนี้ หรือราคาเทียบเท่ากับ 1,189.68 ดอลลาร์สหรัฐ/ทรอยออนซ์ ลดลง 0.22 ดอลลาร์สหรัฐ ที่อัตราแลกเปลี่ยนล่าสุด 1 ดอลลาร์สหรัฐ/7.76 ดอลลาร์ฮ่องกง
– สำนักงานสถิติแห่งสหภาพยุโรป หรือยูโรสแตท เผยดัชนีราคาผู้บริโภค(CPI) เดือน พ.ค.58 ในกลุ่มประเทศที่ใช้สกุลเงินยูโรปรับตัวขึ้น 0.3% เมื่อเทียบรายปี ซึ่งเป็นการเพิ่มขึ้นครั้งแรกในรอบ 6 เดือน และสูงกว่าคาดการณ์ของนักวิเคราะห์ซึ่งอยู่ที่ 0.2%
 
ที่มา: สำนักข่าวอินโฟเควสท์